钦定古今图书集成/明伦汇编/氏族典/第318卷 > 《廖用贤尚友录》 > 邢国玺
## 钦定古今图书集成/明伦汇编/氏族典/第318卷 > 《廖用贤尚友录》 > 邢国玺

按《明外史邢国玺传》：“国玺，长葛人。崇祯七年进士，授
潍县知县，迁户部主事，擢登莱兵备佥事。十五年，畿
辅戒严，部征山东兵入卫，国玺监督。至龙冈，猝遇大兵，身先搏战，矢刃交加，堕马死。是时死封疆者，有冯
守礼、张日新、张子卿、朱迥添、任万民、文昌时、李耿、吴
良能、吴汝宗、周启元、刘光先十一人。守礼，猗氏人，举”
于乡，知莱芜，与二子摅奇、拱奇并自杀。日新，浙江建
德人。由岁贡生为齐东教谕，招土寇安守夏降。及齐
东被围，与守夏登陴守。城陷，及子光裔死之。妻方氏
立，自刎，守夏亦从死。子卿，知阳信，城破殉难。迥添者，
沈阳宗室也。由宗学贡生为邹平知县，城失守死。万
民，阳曲诸生，以保举授武城知县，殉难死。昌时，全州
人。举于乡，为临淄知县。城被围，与训导申周辅共守。
城破，举家自焚，周辅亦被难。耿，大兴人。崇祯十年进
士。知寿光，自缢。良能，辽东人。举乡试，知滕县，力战死。
汝宗，宁洋人。知东阿，城失守，死之。启元，黄冈人。举于
乡，知高苑县，城破，死之。光先，知丰县。